《寄题栗亭县名嘉亭》
宋代·贺铸

少陵昔避地，幽栖凤皇川。
始愿获其所，赋诗此终焉。
睠彼美林麓，荫膏腴上田。
阳坡饶垂珠，阴谷繁玉延。
长鑱勤采劚，服食攀飞仙。
兵祲夺和气，力耕无善年。
林垧开冰雪，旬浃断庖烟。
呜呼歌七章，暮节西南迁。
环堵久芜没，斯亭名尚传。
茂宰怆怀古，增崇殊过前。
雕甍揭长帘，下容十客筵。
嫩岚隔春丛，清竹鸣夏蝉。
风月有高兴，写之武城弦。
狂客属尪废，驽筋难强鞭。
何暇远登览，但哦鲸海篇。
尚苦八口累，依稀同曩贤。
余龄寄幻境，未断东西绿。
江淮米价平，一舸去悠然。
幸此岁丰乐，浮游吾所便。
异时访陈躅，复使後人怜。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。